Statsminister Lars Løkke Rasmussen (V) har vildledt Folketinget og givet et andet indtryk end virkeligheden fra Folketingets talerstol.

Sådan lyder den opsigtsvækkende anklage fra Socialdemokratiets retsordfører, Trine Bramsen (S), der vil have statsministeren i samråd.

Sagen handler om et par ord i forlængelse af statsministerens spørgetime i Folketinget for en måned siden.

Her fremhævede statsministeren regeringens resultater med at få udsendt kriminelle udlændinge til afsoning i deres eget hjemland som svar på en kritik af, at regeringen ikke har gjort nok for at få aftalerne på plads.

- Vi deltager også selv aktivt i det for eksempel i forhold til den rumænske præsident for at sikre, at nogle af dem med rumænsk oprindelse, der sad i fængsel i Danmark, kunne komme hjem og afsone i Rumænien. For det støder da, og det støder også mig, at vi har situationer, hvor vi ikke kan komme af med folk, svarede statsministeren.

Nu viser nye tal, at regeringen i mere end to år ikke er lykkedes med at få overført én eneste rumæner, der har begået kriminalitet i Danmark, til afsoning i Rumænien. Det fremgår af et svar fra justitsminister Søren Pape Poulsen (K) til Folketingets retsudvalg.

Læs også : S: Lappeløsning kun at sende én rumæner hjem

Statsminister i samråd

Derfor vil Trine Bramsen nu have Lars Løkke Rasmussen i samråd om sagen:

- Jeg havde en klar forventning om, at der var kommet skub i hjemsendelserne af kriminelle rumænere, som opholder sig i Danmark. Det er en alvorlig sag - noget nær en katastrofe - at vi ikke overfører nogen til Rumænien.

- Jeg mener, det her er vildledning af Folketinget og hele Danmark, når vi har en statsminister, der siger, der er styr på hjemsendelserne. Jeg mener, det er en meget alvorlig sag. Man skal kunne stole på det, som statsministeren siger.

Forklaringen på, at ingen rumænere er overført til afsoning i Rumænien, er til dels, at Højesteret har blokeret for overførsler og udleveringer med en dom fra maj 2017. Her satte dommerne en stopper for at udlevere tre kvinder og en mand til Rumænien.

Forholdene i de rumænske fængsler var så dårlige, at det var i strid med Den Europæiske Menneskerettighedskonvention, lød rettens vurdering

Siden har rumænerne stillet garanti om bedre pladsforhold. Det fik i februar Justitsministeriet til at genoptage udleveringen af manden i den omtalte sag, og i maj i år godkendte Højesteret udleveringen med henvisning til den garanti.

For mig at se handler det her om menneskerettigheder, der stiller nogle fuldstændigt rigide krav til, hvordan fængselspladser skal se ud Peter Kofod Poulsen, retsordfører, Dansk Folkeparti

Få udlændinge afsoner i hjemlandet

Tilbage står, at antallet af udlændinge, der bliver sendt til afsoning i eget hjemland, i år lander på 14 personer, medmindre Justitsministeriet får overført flere i de sidste dage af 2018. Ministeriet holder dog lukket mellem jul og nytår.

Dansk Folkepartis retsordfører, Peter Kofod Poulsen, kalder regeringens resultater for "helt groteske" og "ikke godt nok".

- Det er meget vigtigt, at vi får sendt nogle af de her folk hjem. De skal ikke sidde og fylde danske fængsler. Men det er også uretfærdigt, at et EU-land som Rumænien ikke tager imod kriminelle, fordi deres fængsler ikke lever op til en vis standard.

Det handler vel i høj grad om, at Højesteret har blokeret for de her overførsler - mere end regeringens vilje?

- For mig at se handler det her om menneskerettigheder, der stiller nogle fuldstændigt rigide krav til, hvordan fængselspladser skal se ud. Og på den anden side Rumænien, der ikke overholder de forpligtelser i forhold til menneskerettighederne. Så kan man selv vurdere, hvem man er mest træt af. Menneskerettighederne eller Rumænien.

Rumænere fylder i danske fængsler

Antallet er det samme som i 2017, hvor 14 personer også blev overført til afsoning, men lavere end det tilsvarende tal for 2015 og 2016, hvor samlet 55 personer blev overført. I tallene er ikke medregnet nordiske statsborgere, da disse sager bliver behandlet af Kriminalforsorgen og politiet.

Rumænske statsborgere er den største gruppe af udenlandske statsborgere i de danske fængsler, viser en statistik fra Kriminalforsorgen. Således sad der 30. november 2017 123 rumænske statsborgere i danske fængsler.